Trine Bramsen (S), 2026-01-29:
Uddannelse er noget af det vigtigste, vi har, for den enkelte og for Danmark.
Hvis en ung eller for den sags skyld en, der er lidt ældre, skal have ro til at tage en uddannelse, skal økonomien ikke være det, der vælter læsset.
Det har der været opbakning til i årtier her i Folketinget.
Su er en helt central del af vores velfærdssamfund og vel at mærke også en af de centrale forklaringer på, at vi i Danmark har et så højt uddannelsesniveau og en tilsvarende god økonomi.
Men for at gode systemer skal blive ved med at være gode, er det af og til også nødvendigt at finjustere dem lidt.
Hvert år udbetaler vi omkring 21 mia. kr. i su til næsten en halv million elever og studerende.
Det er mange penge og også et stort ansvar.
Det er ikke, fordi administrationen i dag ikke fungerer, men den er bygget på it-systemer, som hører en anden tid til – systemer, der er blevet lappet på gennem mange år.
Hvis ikke vi gør noget nu, bliver det både dyrere og mere sårbart og sværere at udvikle i fremtiden, og derfor foreslår regeringen, at administrationen af su og anden uddannelsesstøtte samles hos Udbetaling Danmark og Arbejdsgivernes Uddannelsesbidrag i stedet for at ligge hos Uddannelses- og Forskningsstyrelsen og uddannelsesinstitutionerne.
Det vil sikre, at opgaverne samles ét sted, hvor der i forvejen er stor erfaring og kompetence, når det gælder komplekse ydelser, høj datasikkerhed og stabil drift.
Men mindst lige så vigtigt: Det handler om bedre hjælp til elever og studerende.
Alt for mange oplever i dag, at reglerne er svære at gennemskue, og at de bliver sendt rundt mellem forskellige myndigheder, som var de med i den der Asterix og Obelix-film, hvor de løber mellem etager og skranker for ikke rigtig at få noget svar.
Den følelse skaber usikkerhed og i værste fald fejl og kan få store konsekvenser for den enkelte.
Når vejledning og sagsbehandling samles, bliver det mere ensartet, mere gennemskueligt og lettere at få hjælp.
Samtidig ved vi også godt, at det ikke er alle, der har de samme forudsætninger.
Nogle har brug for lidt ekstra tid, lidt mere tålmodighed og et menneske i den anden ende, som har lidt mere tid og overskud.
Derfor opretter vi en særlig solsikkelinje, hvor der er plads til netop det.
Her er tempoet lidt lavere, og hjælpen lidt mere håndholdt.
Det betyder selvfølgelig ikke, at uddannelsesinstitutionerne skal stå på sidelinjen, tværtimod.
De studerende møder deres uddannelsesinstitution hver dag, og der er ofte en tæt sammenhæng mellem studieforløb og su.
Derfor bliver der også etableret en direkte kviklinje, så institutionerne hurtigt kan komme igennem, når der opstår spørgsmål, der kræver handling eller afklaring her og nu.
Målet er enkelt: De studerende skal opleve, at systemet hænger sammen, også når deres liv gør det modsatte.
Det giver mere fleksibilitet og mere frihed i hverdagen.
Endelig fastholdes muligheden for at suspendere su-godkendelse af hele uddannelser i bestemte lande.
Det sker på baggrund af den fortsatte russiske invasion af Ukraine og betyder, at uddannelser i Rusland og Belarus fortsat ikke kan godkendes til su.
Samlet set
er det her et forslag, der handler om at sikre, at vores su-system er tidssvarende og velfungerende, og at forudsætningerne for et moderne velfærdssamfund er til stede for at sikre, at det fungerer, og omvendt samtidig at sikre, at elever og studerende møder et system, der er til for dem og ikke omvendt.
Jeg skal meddele, at Socialdemokratiet kan støtte forslaget her.